Liikenne- ja viestintäministeriö

LVM lausuntopyyntö MARPOL 73/78-yleissopimuksen liitteen VI muutoksista

Liikenne- ja viestintäministeriö on pyytänyt Rajavartiolaitokselta lausuntoa hallituksen esityksestä eduskunnalle MARPOL 73/78 -yleissopimuksen VI liitteeseen tehtyjen muutosten hyväksymiseksi ja voimaansaattamiseksi sekä laiksi merenkulun ympäristönsuojelulain muuttamisesta. Kansainvälisessä merenkulkujärjestössä IMO:ssa on hyväksytty vuosina 2016 ja 2017 muutoksia MARPOL-yleissopimukseen, joilla on laajennettu ja tarkennettu alusten aiheuttamien typen oksidipäästöjen rajoittamista koskevaa sääntelyä. Suomen kannalta keskeisin päätös oli muutos, jolla nimettiin Itämeri ja Pohjanmeri typen oksidipäästöjen valvonta-alueiksi. Päätöksellä rajoitetaan alusten typen oksidipäästöjä näillä alueilla vuodesta 2021 alkaen. Mainittakoon, että Itämeri on jo MARPOL liitteen VI mukainen valvonta-alue koskien alusten rikkipäästöjä.

Rajavartiolaitos toteaa lausuntonaan kannattavansa ehdotettuja muutoksia sekä korostaa samalla Itämeren alueen ympäristönsuojelua parantavien toimenpiteiden tärkeyttä. Tämän vuoksi se tuokin painokkaasti esille erityisesti MARPOL liitteen VI mukaisten aluksista ilmaan menevien päästöjen seuraamusjärjestelmän kehittämistä samantyyppiseksi kuin jo on Suomessa voimassa MARPOL liitteen I mukaisten öljypäästöjen osalta. Tällainen hallinnollinen seuraamusjärjestelmä on jo käytössä muun muassa Norjassa, Saksassa ja Belgiassa, joissa se on osoittautunut hyvin toimivaksi ja vähentänyt kiellettyjen ilmaan menevien päästöjen määrää.

Samalla tulisi harkita hallinnollisen seuraamusjärjestelmän laajentamista myös MARPOL liitteen II mukaisiin kemikaalipäästöihin, jotka ovat kemikaalien merikuljetusten rajun lisääntymisen myötä alkaneet aiheuttamaan saastumisongelmia EU:n yhteisillä vesillä Välimerellä ja EU:n läntisellä rannikolla (muun muassa alusten lastitankkien pesuvesien tahallinen sääntöjen vastainen tyhjennys mereen). Merenkulussa on globaalisti havaittavissa selkeä trendi siitä, että laittomat päästöt kohdistuvat useimmiten niille alueille, joilla ei ole toimivaa seuraamusjärjestelmää. Esimerkiksi hallinnollisen öljypäästömaksun säätämisen myötä ovat laittomat öljypäästöt kauppa-aluksista Suomen merialueilla ja talousvyöhykkeellä vähentyneet merkittävästi.

Oikeudellisen osaston osastopäällikkö

Hallitusneuvos	Ari-Pekka Koivisto

Rajavartioylitarkastaja	Pertti Normia

Asiakirja on sähköisesti allekirjoitettu asianhallintajärjestelmässä. Rajavartiolaitos 08.03.2018 klo 14:13. Allekirjoituksen oikeellisuuden voi todentaa kirjaamosta.